
Tisztelt Igazgató Úr!

A szakszervezetünkhöz 2010. október 11-én érkezett, a Kontrolling Igazgatóságon tervezett hatékonyságjavító intézkedéseket tárgyaló előterjesztését megkaptuk. Véleményünket az alábbiakban foglaljuk össze.
Előre bocsátjuk, hogy szigorúan vett szakmai szempontból nem vagyunk specialistái a kontrolling tevékenységnek. A tervezett intézkedésekkel kapcsolatban ennek ellenére néhány ellentmondásra hívjuk fel a figyelmet.

Néhány éve - amikor a kontrolling „divatos” tevékenységgé vált - szervezetileg is elkülönült a kontrolling a hagyományos pénzügyi tevékenységek közül. Ennek következtében, részben a MÁV Zrt., de talán a MÁV csoport szintjén is működő, központi kontrolling szervezet alakult ki. A központi kontrolling szervezet a Kontrolling Igazgatóság végzi azokat a tervező és ellenőrző funkciókat, amelyekkel a MÁV ZRt. költséggazdálkodását jellemzik, értékelik. Ettől elkülöníthető az un. „operatív” kontrolling, amely e tevékenységhez kapcsolódva, annak helyi, szakszolgálati, napi operatív tevékenységét végzi. 

Nyilvánvalóan meg van annak a szakmai oka, hogy a kontrolling tevékenység e két szintjét – az „elvi, szabályozó, normatív” és az „operatív” kontrolling - eddig szervezetileg is elkülönült egységekben végezték, végzik 

Az előterjesztés igazán nem indokolja, hogy mi az az elvi jelentőségű változás, – a 2010. december 31-i záró létszám betartásán kívül – hogy ezt a két tevékenységet – részben a pályavasúti ingatlanok, illetve az ingatlangazdálkodás területén – egy szervezeti egységbe, az „operatív kontrollinghoz” kapcsolva végezzék. 
Elvi problémánk a tervezett intézkedéssel, hogy a korábbi „hatékonyságjavító” intézkedések kapcsán ragaszkodtunk ahhoz, hogy adott tevékenység átadásával a korábban azt végző létszám is átkerüljön az új szervezeti egységhez. Ehhez az elvi álláspontunkhoz most is ragaszkodunk, vagyis ha a Kontrolling Igazgatóság a hivatkozott tevékenységének egy részét át kívánja adni más szervezeti egységnek, akkor a tevékenységhez kapcsolódó létszámot, és bértömeget is át kell egyúttal adni.

Nem elfogadható az a hivatkozás az előterjesztésben: „ha erre nincs mód, akkor … fő létszámleépítést kezdeményezünk a pályavasúti, illetve az ingatlan kontrolling területén”. 
Tájékoztatom Igazgató Urat, hogy az ilyen jellegű előterjesztésekben szokás kitérni a tervezett intézkedés humán következményeire is, aminek során célszerű előzetesen tisztázni azt a kérdést, hogy az érintett munkavállalók átadására – átvételére „van-e mód”? A fogadó szervezet átveszi-e létszámot és hozzá tartozó bértömeget. 
Álláspontunk szerint erre mindenképpen kell, hogy mód legyen! 

Nem tisztázza a javaslat, hogy mi az a tevékenység, amit a javasolt összevonások nyomán elhagyható lesz, mi az az ok, ami miatt átadott tevékenység kevesebb létszámmal is ellátható lesz, és ez a kollégák átvétele nélkül nem fog-e a kontrolling tevékenység minőségének rovására menni? 

A fogadó szervezetek képesek-e átvenni a többlet feladatokat, a létszám egyidejű átvétele nélkül?

Információnk szerint az IGI tevékenységéhez kapcsolódva foglalkoztatott kollégák tevékenysége szervesen beilleszkedett az ingatlanos tevékenységek folyamataiba, ebből kiszakítva azt egy sor feladat gazdátlanul marad. Ennek hatásait, következményeit egyeztetni szükséges mind IGI, mind az IGI ISZE szervezeti egységeivel.

Az összes tervezett intézkedések kapcsán fenntartásaink vannak, azokat elfogadni nem tudjuk, és javasoljuk a Kontrolling Igazgatóság vezetés számára, hogy javaslatait még egyszer tekintse át. Tisztázzák, a felsorolt szervezetek fogadókészségét az érintett létszám tekintetében.
A Kontrolling Igazgatóságon tervezett intézkedésekről konzultációt kezdeményezünk, amelynek időpontját, kérem telefonon, vagy elektronikus postán egyeztessük.

Budapest, 2010. október 22.






Üdvözlettel:


Rakóczki Lajos

szakági ügyvivő






